PMIndiaData/PMIndiaSum huggingface dataset:
ருவாண்டா அரசின் கிரின்கா திட்டத்தின் ஒரு பகுதியாக ருவேரு மாதிரி கிராமத்தில் மக்களுக்கு பசுமாடுகளை அன்பளிப்பாக வழங்கினார் பிரதமர்

ருவாண்டா அரசின் கிரின்கா திட்டத்தின் கீழ் இதுவரை சொந்தமாக பசுமாடு இல்லாத கிராம மக்களுக்கு 200 பசுமாடுகளை பிரதமர் நரேந்திர மோடி இன்று வழங்கினார். ருவேரு மாதிரி கிராமத்தில் ருவாண்டா அதிபர் பால் ககாமே முன்னிலையில் பசுமாடுகளை வழங்கும் விழா இன்று நடைபெற்றது. விழாவில் பேசிய பிரதமர் கிரின்கா திட்டத்தையும் இது தொடர்பாக அதிபர் பால் ககாமேயின் முயற்சியை பாராட்டினார். வெகு தொலைவில் உள்ள ருவாண்டாவில் கிராமங்களில் பொருளாதார அதிகாரமளித்தலுக்காக பசுவுக்கு இந்த அளவுக்கு முக்கியத்துவம் அளிக்கப்படுவதை பார்த்து இந்தியாவில் உள்ள மக்கள் ஆச்சரியமும் மகிழ்ச்சியும் அடைவார்கள் என அவர் கூறினார். இருநாடுகளிலும் கிராமப்புற வாழ்க்கையில் உள்ள ஒற்றுமை குறித்து அவர் பேசினார். கிரின்கா திட்டம் ருவாண்டாவில் உள்ள கிராமங்களின் முன்னேற்றத்திற்கு உதவும் என அவர் குறிப்பிட்டார். பின்னணி கிரின்கா என்ற சொல்லுக்கு நீங்கள் ஒரு பசுவை வைத்துக் கொள்ளலாம் எனப் பொருள் படுவதுடன் ருவாண்டாவில் நூற்றாண்டு காலம் பழைமை வாய்ந்த கலாச்சார பழக்க வழக்கமாக ஒருவருக்கு மரியாதை மற்றும் நன்றி தெரிவிக்கும் வகையில் பசுமாடு வழங்கும் பழக்கத்தை விளக்குவதாக அமைந்துள்ளது. குழந்தைகளிடையே அதிக அளவில் காணப்படும் ஊட்டச்சத்தின்மையை போக்கும் வகையிலும் வறுமை ஒழிப்பை வேகப்படுத்தும் வகையிலும், கால்நடை மற்றும் பயிரிடுதல் ஆகியவற்றை ஒருங்கிணைக்கும் வகையிலும் கிரின்கா திட்டம் அதிபர் பால் ககாமே அவர்களால் தொடங்கப்பட்டது. ஏழை ஒருவருக்கு பால் கொடுக்கும் பசு அளிக்கும் கிரின்கா திட்டம் வாழ்வாதாரத்தை பெருக்கி, பசுமாட்டின் சாணத்தை உரமாக பயன்படுத்தி வேளாண் உற்பத்தியை மேம்படுத்தி அதன் மூலம் மண் தரத்தை மேம்படுத்தி புற்கள் மற்றும் மரங்களை நட்டு மண் அரிப்பு குறைக்கப்பட வேண்டும் என்பதை இந்த திட்டம் அடிப்படை நோக்கமாகக் கொண்டுள்ளது. 2006ம் ஆண்டு தொடங்கப்பட்டது முதல் ஆயிரக்கணக்கானவர்கள் கிரின்கா திட்டத்தின் கீழ் பசுமாடுகளைப் பெற்றுக் கொண்டுள்ளனர். 2016 ஜூன் மாதம் வரை மொத்தம் 2,48,566 பசுக்கள் ஆயிரக்கணக்கான ஏழைக் குடும்பங்களுக்கு அளிக்கப்பட்டுள்ளது. ருவாண்டாவில் வேளாண் உற்பத்தி குறிப்பாக பால் மற்றும் பால் பொருட்கள் உற்பத்தி அதிகரிக்கவும், ஊட்டச்சத்தின்மையை குறைக்கவும் வருவாய் அதிகரிக்கவும் இந்த திட்டம் பங்களித்துள்ளது. மேலும் இந்த திட்டம் ருவாண்டா மக்களிடையே ஒற்றுமை மற்றும் சமரசத்தை மேம்படுத்துவதையும் நோக்கமாக கொண்டுள்ளது. ஒருவர் மற்றவருக்கு ஒரு பசுமாட்டை அளிக்கும்போது, அளிப்பவர் மற்றும் பெறுபவர் இடையே நம்பிக்கையையும் மரியாதையையும் ஏற்படுத்துகிறது என்ற கலாச்சார கொள்கையின் அடிப்படையில் இது அமைந்துள்ளது. கிரின்கா திட்டத்தின் உண்மையான இலக்கு இதுவாக இருந்திருக்கவில்லை என்ற போதிலும், இது இந்த திட்டத்தின் குறிப்பிடத்தக்கதொரு அம்சமாக உருவெடுத்துள்ளது. இந்த திட்டத்தின் பயனாளியாக யார் இருக்க வேண்டும் என்பதற்கும் ஒரு முக்கிய அம்சத்தை இந்த திட்டம் பின்பற்றி வருகிறது. பசுவை சொந்தமாக கொண்டிருக்காத ஆனால் அதற்குத் தேவையான புல்லை வளர்ப்பதற்குத் தேவையான நிலப்பரப்பைக் கொண்டிருக்கும் ஏழைகள் பயனாளிகளாக தேர்வு செய்யப்படுவதாக ருவாண்டா அரசு அதிகாரி ஒருவர் குறிப்பிடுகிறார். பயனாளி மாடு கட்டுவதற்கான கொட்டகை ஒன்றை அமைக்கும் நிலையில் இருக்க வேண்டும் அல்லது மற்றவரின் பசுமாட்டையும் சேர்த்து பராமரிக்கும் வகையில் சமூக கொட்டகை ஒன்றை அமைக்க முன்வரவேண்டும்.
சிறுத்தைகள் குறித்த உற்சாகமான போட்டிகளில் பங்கேற்குமாறு மக்களைப்  பிரதமர் வலியுறுத்தியுள்ளார்

மைகவ் இணையதளத்தில் இடம்பெற்றுள்ள சிறுத்தைகள் குறித்த மூன்று உற்சாகமான போட்டிகளில் பங்கேற்குமாறு மக்களைப் பிரதமர் திரு நரேந்திர மோடி வலியுறுத்தியுள்ளார். ட்விட்டரில் பிரதமர் கூறியிருப்பதாவது: "சிறுத்தைகளைக் காண நாம் ஆர்வத்துடன் காத்திருந்த நிலையில், மைகவ் இணையதளத்தில் உற்சாகமான மூன்று போட்டிகள் இடம்பெற்றுள்ளன, இதில் பங்கேற்குமாறு உங்களை நான் வலியுறுத்துகிறேன்… mygov.in/careforcheetah mygov.in/cheetahnames mygov.in/cheetah "
ஆஸாத் ஹிந்த் அரசு அமைக்கப்பட்டதன் 75-ஆவது ஆண்டு நினைவு நிகழ்ச்சியில் பிரதமர் பங்கேற்பு

நேதாஜி சுபாஷ் சந்திரபோஸ் அமைத்த ஆஸாத் ஹிந்த் அரசின் 75-ஆவது ஆண்டு நிறைவை குறிக்கும் வகையில் தில்லி செங்கோட்டையில் நடைபெற்ற நிகழ்ச்சியில் பிரதமர் திரு.நரேந்திரமோடி தேசிய கொடியை ஏற்றி வைத்தார். ஆஸாத் ஹிந்த் அரசு அமைக்கப்பட்டதன் 75-ஆவது ஆண்டு நிறைவு என்ற பெருமை மிகு நிகழ்வு குறித்து நாட்டுக்கு பிரதமர் பாராட்டு தெரிவித்தார். நிகழ்ச்சியில் பேசிய அவர், ஆஸாத் ஹிந்த் அரசு சுபாஷ் சந்திரபோஸின் வலுவான ஒற்றுமையான இந்தியா என்ற தொலைநோக்கை குறிப்பதாக தெரிவித்தார். தேச நிர்மாணத்தில் ஆஸாத் ஹிந்த் அரசு தீவிரமாக பங்கேற்றது என்றும் அந்த அரசு தனக்கென வங்கி, நாணயம், தபால்தலைகளை உருவாக்கியது என்றும் கூறினார். நேதாஜியின் பங்களிப்பை நினைவுகூர்ந்த திரு. மோடி, சுபாஷ் சந்திரபோஸ் தொலைநோக்கு கொண்டவர் என்றும் ஆற்றல் மிக்க பிரிட்டிஷ் காலனி ஆதிக்கத்திற்கு எதிராக இந்தியாவை ஒருமைப்படுத்தியவர் என்றும் கூறினார். தமது இளம் வயதிலிருந்தே நாட்டுப்பற்றை காட்டியவர் போஸ் என்று கூறிய பிரதமர், அவர் தமது அன்னைக்கு எழுதிய கடிதங்களிலிருந்து இது தெளிவாகிறது என்றார். நேதாஜி இந்தியர்களுக்கு மட்டுமின்றி, உலகம் முழுமையிலும் சுதந்திரத்திற்காகவும். சுய ஆட்சிக்காகவும் போராடிய அனைவருக்கும் எழுச்சியூட்டியவர் என்று பிரதமர் கூறினார். இந்த வகையில், தென்னாப்பிரிக்க தலைவர் நெல்சன் மண்டேலா, நேதாஜியால் எவ்வாறு எழுச்சிப்பெற்றார் என்று குறிப்பிட்டார். சுபாஷ் சந்திரபோஸ் கனவு கண்ட புதிய இந்தியாவை நிர்மாணிப்பதற்கு இன்னும் நெடிய தூரம் செல்ல வேண்டி உள்ளது என்று நினைவுப்படுத்திய பிரதமர், நேதாஜியின் கொள்கைகளால் மனஎழுச்சி பெற்று நாட்டின் மேம்பாட்டிற்காக உழைக்குமாறு மக்களைக் கேட்டுக் கொண்டார். பெரிய அளவில் தியாகங்களுக்குப் பிறகு இந்தியா சுதந்திரம் பெற்றது என்று கூறிய அவர், இந்த சுதந்திரத்தை பேணி பாதுகாக்க வேண்டியது குடிமக்களின் கடமை என்றார். கூட்டத்தினரிடையே பேசிய பிரதமர், நேதாஜி சுபாஷ் சந்திரபோஸ் தனது இந்திய தேசிய ராணுவத்தின் ராணி ஜான்சி படைப்பிரிவு தோற்றுவித்து நமது ஆயுதப்படைகளில் பெண்களுக்கு சமவாய்ப்பு அளிப்பதற்கான அடித்தளத்தை நாட்டினார் என்று கூறினார். இந்த பாரம்பரியத்தை மத்திய அரசு அப்படியே பின்பற்றி வருகிறது என்றும் ஆயுதப்படைகளில் பெண்களுக்கு நிரந்தர அதிகாரிகள் அந்தஸ்த்து வழங்குவதில் சமவாய்ப்பு அளிக்கப்படும் என்றும் கூறினார்.
ஃபிரான்சின் ஷத்துஹு 2022 இல் மேலும் ஒரு தங்கப் பதக்கம் வென்ற இந்திய துப்பாக்கிச் சுடும் வீராங்கனை அவனி லேகராவிற்கு பிரதமர் பாராட்டு

ஃபிரான்சின் ஷத்துஹு 2022 இல் மேலும் ஒரு தங்கப் பதக்கம் வென்ற இந்திய துப்பாக்கிச் சுடும் வீராங்கனை அவனி லேகராவிற்கு பிரதமர் திரு நரேந்திர மோடி பாராட்டு தெரிவித்துள்ளார். பிரதமர் வெளியிட்டுள்ள சுட்டுரைச் செய்தியில், “#Chateauroux2022 இல் மேலும் ஒரு தங்கப் பதக்கம் வென்ற @AvaniLekhara- வால் பெருமிதம் கொள்கிறேன். புதிய உயரத்தை அடைவதற்கான அவரது உறுதித்தன்மை பிரமிக்க வைக்கிறது. இந்த சாதனைக்காக அவருக்கு வாழ்த்து தெரிவிப்பதோடு, அவரது எதிர்கால முயற்சிகளுக்கும் என் நல்வாழ்த்துகள்”, என்று குறிப்பிட்டார்.
ஜார்க்கண்டில் பகவான் பிர்சா முண்டா நினைவுப் பூங்கா, விடுதலைப் போராட்ட வீரர்கள் பற்றிய அருங்காட்சியக திறப்பு விழாவில் பிரதமர் ஆற்றிய உரையின் சாராம்சங்கள்

பகவான் பிர்சா முண்டாவின் பிறந்தநாள் பழங்குடியினர் கௌரவ தினமாகக் கொண்டாடப்படும் என மத்திய அரசு அறிவித்துள்ளது. இதனைக் குறிக்கும் வகையில், ராஞ்சியில் பகவான் பிர்சா முண்டா நினைவுத் தோட்டம், விடுதலைப் போராட்ட வீரர்கள் பற்றிய அருங்காட்சியகம் ஆகியவற்றைப் பிரதமர் திரு.நரேந்திர மோடி இன்று காணொலி காட்சி மூலம் தொடங்கி வைத்தார். ஜார்க்கண்ட் மாநில ஆளுனர், முதலமைச்சர், மத்திய அமைச்சர்கள் உள்ளிட்டோர் இந்த நிகழ்ச்சியில் கலந்து கொண்டனர். கூடியிருந்தோரிடையே உரையாற்றிய பிரதமர், சுதந்திரத்தின் 75-வது ஆண்டு காலத்தில், இந்தியாவின் பழங்குடியினர் பாரம்பரியத்திற்கும் அதன் வீரம் செறிந்த வரலாறுகளுக்கும் மேலும் மகத்தான அடையாளத்தை, கூடுதல் அர்த்தத்தை வழங்க நாடு முடிவு செய்துள்ளது என்றார். “இதற்காக இன்று முதல் ஒவ்வொரு ஆண்டும் நவம்பர் 15 அன்று அதாவது பகவான் பிர்சா முண்டாவின் பிறந்தநாள் ‘பழங்குடியினர் கௌரவ தினமாக’ நாடு கொண்டாடும் என்ற வரலாற்றுச் சிறப்புமிக்க முடிவு எடுக்கப்பட்டுள்ளது” என்று இந்த வரலாற்றுச் சிறப்புமிக்க நாளில் நாட்டு மக்களுக்கு வாழ்த்துத் தெரிவிக்கும் போது பிரதமர் கூறினார். ஜார்க்கண்ட் மாநிலமாக மாறுவதற்கு உறுதியான எண்ணம் கொண்டிருந்ததற்காக திரு.அடல் பிஹாரி வாஜ்பாய்க்கும் பிரதமர் புகழாரம் சூட்டியுள்ளார். “மத்திய அரசில் பழங்குடியினர் நலனுக்கு முதன் முறையாக தனி அமைச்சகத்தை ஏற்படுத்திய அடல் அவர்கள், நாட்டின் கொள்கைகளுடன் பழங்குடியினர் நலன்களை இணைத்தவர்” என்று திரு.மோடி மேலும் கூறினார். பகவான் பிர்சா முண்டாவின் நினைவுத் தோட்டம் மற்றும் விடுதலைப் போராட்ட வீரர்கள் பற்றிய அருங்காட்சியகத்திற்காக நாட்டின் பழங்குடி சமூகத்திற்கும், இந்தியாவில் அனைத்துக் குடிமக்களுக்கும் பிரதமர் பாராட்டுத் தெரிவித்தார். “நமது பழங்குடியினர் கலாச்சாரத்தின் பன்முகத்தன்மையையும், விடுதலைப் போராட்டத்தில் பழங்குடியின வீரர்கள், வீராங்கனைகளின் பங்களிப்பையும் சித்தரிப்பதற்கு இந்த அருங்காட்சியகம் உயிர்ப்பான களமாக மாறும்” என்று அவர் கூறினார். பகவான் பிர்சாவின் தொலைநோக்குப் பார்வைப் பற்றி பேசிய பிரதமர், நவீனம் என்ற பெயரில் பன்முகத்தன்மையை, தொன்மை அடையாளத்தை, இயற்கையைப் பாழ்படுத்துவது சமூகத்தின் நலனுக்கான பாதையாக இருக்காது என்பதை பகவான் பிர்சா முண்டா அறிந்திருந்தார் என்பதை சுட்டிக்காட்டினார். அதே சமயம் நவீன கல்விக்கு ஆதரவளித்த அவர், தமது சொந்த சமூகத்தின் குறைபாடுகள் மற்றும் போதாமைகளுக்கு எதிராகப் பேசும் துணிவையும் கொண்டிருந்தார். இந்தியாவின் அதிகாரத்தை மாற்றம் செய்வது, இந்தியாவுக்கான முடிவுகள் எடுப்பதற்குரிய அதிகாரம் இந்தியர்கள் கையில் இருப்பது என்பவை விடுதலைப் போராட்டத்தின் நோக்கமாக இருந்தது என்று பிரதமர் கூறினார். அதே சமயம், இந்தியப் பழங்குடி சமூகத்தின் அடையாளத்தை அழிக்க விரும்பியவர்களின் எண்ணத்திற்கு எதிராக – ‘பூமித் தந்தை’ –க்காகவும் போராடினார். “பகவான் பிர்சா இந்த சமூகத்திற்காக வாழ்ந்தார், தமது கலாச்சாரத்திற்காகவும், தமது நாட்டிற்காகவும் வாழ்க்கையைத் தியாகம் செய்தார். எனவே நமது சமயத்தில், நமது உணர்வில், நமது கடவுளாக இப்போதும் அவர் திகழ்கிறார்” என்று பிரதமர் குறிப்பிட்டார். ‘பூமித் தந்தை என்பது வெகு காலத்திற்கு இந்த பூமியில் நிலைக் கொண்டிருக்கவில்லை. ஆனால் நாட்டின் ஒட்டு மொத்த வரலாற்றையும் வாழ்க்கையின் குறுகிய காலத்தில் எழுதிய அவர், இந்தியாவின் பிந்தைய தலைமுறைகளுக்கு வழிகாட்டுதலைத் தந்தார்’ என்று பிரதமர் மேலும் கூறினார்.
வடகிழக்கு மாநிலங்களின் வெள்ள நிலைமை குறித்து குவஹாத்தியில் பல்வேறு உயர்மட்டக் கூட்டங்களைக் கூட்டி பிரதமர் ஆய்வுசெய்தார்; ரூ.2,000 கோடிக்கும் அதிகமான நிவாரண நிதியை அறிவித்தார்

வெள்ளத்தால் பாதிக்கப்பட்ட வடகிழக்கு மாநிலங்களில் மீட்பு, நிவாரணம், மறுகட்டுமானம் மற்றும் வெள்ளத் தடுப்புப் பணிகளுக்காக ரூ.2,000 கோடிக்கும் அதிகமான நிவாரணத் தொகுப்பை பிரதமர் திரு.நரேந்திர மோடி இன்று அறிவித்தார். பல்வேறு உயர்மட்டக் கூட்டங்களை நடத்தி, பாதிக்கப்பட்ட மாநிலங்களில் வெள்ள நிலைமை மற்றும் மீட்பு நடவடிக்கைகள் குறித்து ஆய்வுசெய்த பிரதமர், இறுதியில் நிவாரணத் தொகையை அறிவித்தார். நாள் முழுவதும் விரிவான ஆய்வுக் கூட்டங்களை மாநில வாரியாக நடத்திய பிரதமர், அசாம், அருணாசலப் பிரதேசம், மணிப்பூர் மற்றும் நாகாலாந்து மாநிலங்களில் நிலைமையை ஆய்வுசெய்தார். இந்தக் கூட்டங்களில், அந்தந்த மாநிலங்களின் முதலமைச்சர்கள் மற்றும் மூத்த அதிகாரிகள் கலந்துகொண்டனர். இந்தக் கூட்டத்தில் கலந்துகொள்ள முடியாத, மிசோரம் முதலமைச்சர் சார்பில் மனுவை பிரதமர் பெற்றுக் கொண்டார். கட்டமைப்புத் துறைக்கு மட்டும் ரூ.1,200 கோடிக்கும் அதிகமான நிதியை மத்திய அரசு வழங்க உள்ளது. இந்த நிதி, சாலைகள், நெடுஞ்சாலைகள், பாலங்கள் மற்றும் பிற சேதமடைந்த கட்டமைப்புகளை சரிசெய்யவும், பராமரிக்கவும் வலுப்படுத்தவும் பயன்படுத்தப்படும். பிரம்மபுத்திரா ஆற்றில் நீர் தேக்கிவைக்கும் திறனை மேம்படுத்துவதற்காக ரூ.400 கோடி வழங்கப்படும். இது, வெள்ளத்தடுப்பு நடவடிக்கைகளுக்கு உதவும். நடப்பு நிதியாண்டில், மாநில பேரிடர் மீட்பு நிதியில் மத்திய அரசின் பங்காக ரூ.600 கோடியை வழங்க மத்திய அரசு ஒப்புதல் அளித்துள்ளது. இந்த நிதியில், ரூ.345 கோடி அளவுக்கு ஏற்கனவே விடுவிக்கப்பட்டுள்ளது. மீதமுள்ள நிதியும், மாநில அரசுகள் மேற்கொள்ளும் மீட்பு மற்றும் நிவாரணப் பணிகளுக்கு உதவுவதற்காக உடனடியாக விடுவிக்கப்படும். இந்தப் பிராந்தியத்தில் மீண்டும் மீண்டும் வெள்ளப்பெருக்கு ஏற்படுவதால், இதற்கு நீண்டகால அடிப்படையில் உரிய தீர்வுகாணும் வகையிலான நடவடிக்கைகளை வலுப்படுத்துவதற்கான ஆய்வுப் பணிகளை மேற்கொள்ள ரூ.100 கோடியை மத்திய அரசு வழங்கும். இந்திய நிலப்பகுதியில் 8 சதவீதத்தைக் கொண்ட வடகிழக்குப் பிராந்தியம், நாட்டின் நீர்வளத்தில் மூன்றில் ஒரு பங்கைக் கொண்டுள்ளது. இந்தப் பிராந்தியத்தில் உள்ள அதிக அளவிலான நீர் வளத்தை உரிய முறையில் கையாள்வதற்காக மத்திய மற்றும் மாநில அரசு அமைச்சகங்களின் பிரதிநிதிகளைக் கொண்ட உயர்நிலைக் குழுவை மத்திய அரசு அமைக்கும். வெள்ளத்தால் உயிரிழந்தவர்களின் குடும்பத்தினருக்கு தலா ரூ.2 லட்சமும், படுகாயமடைந்தவர்களுக்கு தலா ரூ.50 ஆயிரமும் பிரதமரின் தேசிய நிவாரண நிதியிலிருந்து,.நிவாரண நிதியாக வழங்க ஒப்புதல் அளிக்கப்பட்டுள்ளது.
குஜராத் மாநிலம் ஏக்தா நகரில் புதிர்வழித் தோட்டம் மற்றும் மியாவாக்கி காட்டை பிரதமர் திரு நரேந்திர மோடி இன்று நாட்டிற்கு அர்ப்பணித்தார்

புத்தர் சிலை உள்ளிட்ட வனப்பகுதியில் நடந்து சென்ற பிரதமர், அதன்பிறகு புதிர்வழித் தோட்டத்திற்குச் சென்றார். புதிய நிர்வாக கட்டிடத்தையும், ஓயோ படகு இல்லத்தையும் அவர் திறந்து வைத்தார். புதிர்வழித் தோட்டத்தையும் பிரதமர் சுற்றிப் பார்த்தார். பின்னணி: மியாவாக்கி காடு மற்றும் புதிர்வழித் தோட்டம் ஆகியவை ஒற்றுமை சிலையில் ஏற்படுத்தப்பட்டுள்ள புதிய சுற்றுலாத் தலங்களாகும். 2100 மீட்டர் நடைபாதையுடன் மூன்று ஏக்கர் நிலப்பரப்பில் அமைக்கப்பட்டுள்ள நாட்டின் பிரம்மாண்டமான புதிர்வழித் தோட்டத்தின் பணிகள், மிகக் குறுகிய காலமாக எட்டு மாதங்களிலேயே நிறைவடைந்துள்ளது. நேர்மறையான சக்தியை அளிக்கும் ‘யந்திர’ வடிவத்தில் கெவாடியாவில் புதிர்வழித் தோட்டம் கட்டமைக்கப்பட்டுள்ளது. சுமார் 1,80,000 செடிகள் இந்தத் தோட்டத்தில் நடப்பட்டுள்ளன. ஏக்தா நகருக்கு வருகை தரும் மக்களின் மற்றொரு விரும்பத்தக்க தலமாக மியாவாக்கி காடு திகழும். ஜப்பான் நாட்டின் தாவரவிய வல்லுநரும், சுற்றுச்சூழல் நிபுணருமான டாக்டர் அகிரா மியாவாக்கி உருவாக்கிய நுட்பத்தின் பெயரால் இந்த காடு அழைக்கப்படுகிறது. இந்த புதிய நுட்பத்தின்படி, பல்வேறு இனங்களின் மரக்கன்றுகள் ஒன்றோடு ஒன்று நெருக்கமாக நடப்பட்டு, அதன் மூலம் அடர்ந்த நகர்ப்புற காடு உருவாக்கப்படுகிறது. இந்த முறையில் செடிகளின் வளர்ச்சி 10 மடங்கு வேகமாக இருப்பதால், 30 மடங்கு அடர்த்தியான வளர்ச்சியை காடு அடைகிறது. பாரம்பரிய முறையில் காடு வளர்வதற்கு குறைந்தபட்சம் 20 முதல் 30 ஆண்டுகள் தேவைப்படும் நிலையில், மியாவாக்கி முறையில் வெறும் இரண்டு அல்லது மூன்று ஆண்டுகளிலேயே காடு வளர்ச்சி பெறுகிறது. மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://pib.gov.in/PressReleasePage.aspx?PRID=1872060
இடம் பெயரும் அரியவகை பறவைகளை பாதுகாப்பதற்காக ஆப்பிரிக்கா மற்றும் யூரேசியா நாடுகளுடன் புரிந்துணர்வு ஒப்பந்தம்.

பிரதமர் திரு நரேந்திர மோடி அவர்கள் தலைமையில் கூடிய மத்திய அமைச்சரவை, இடம் பெயரும் அறிய வகை பறவைகளை பாதுகாப்பதற்காக ஆப்பிரிக்கா மற்றும் யூரேசியா நாடுகளுடன் கையெழுத்திடப்பட்ட புரிந்துணர்வு ஒப்பந்தத்துக்கு ஒப்புதல் அளித்தது. இந்த ஒப்பந்தம், ராப்டார் புரிந்துணர்வு ஒப்பந்தம் என்றும் அழைக்கப்டுகிறது. இது பறவைகளை பாதுகாப்பதற்கான ஒப்பந்தத்தின் ஒரு பகுதியாகும். இந்த ஒப்பந்தத்தில் கையெழுத்திட்டதன் மூலம், இந்தியா இவ்வாறு கையெழுத்திடும் 54வது நாடாகும். பின்னணி : ராப்டார் புரிந்துணர்வு ஒப்பந்தம் 1 நவம்பர் 2008ல் அமலுக்கு வந்து, 22 அக்டோபர் 2008ல் நிறைவு பெற்றது. ராப்டார் ஒப்பந்தம், பறவைகளை பாதுகாப்பதற்கான மாநாட்டுத் தீர்மானத்தின் பிரிவு 4 மற்றும் பத்தி 4ல் உள்ளது. இது சட்டரீதியாக பிணைக்க முடியாதது. இந்த புரிந்துணர்வு ஒப்பந்தம், அரிய வகை இடம் பெயரும் பறவைகளையும், இதர உயிரினங்களையும், இந்த ஒப்பந்தத்தில் கையெழுத்திட்ட நாடுகள் பாதுகாக்க விரும்புகிறதா என்று விருப்பத்தை கேட்கும். அறிய வகை உயிரினங்களை பாதுகாப்பதற்காக ஒரு செயல்திட்டம் வகுக்கப்பட்டுள்ளது. இந்த ஒப்பந்தம் 76 வகையிலான பறவைகளை பாதுகாக்க விழைகிறது. வல்லூறு, கழுகு, ஆந்தை, பருந்து, போன்ற 46 வகை பறவைகள் இந்தியாவிலேயே உள்ளன. இந்திய வன விலங்கு பாதுகாப்புச் சட்டம் 1972க்கு ஏற்றவகையில் இந்த புரிந்துணர்வு ஒப்பந்தம் உள்ளது. இந்த சட்டத்தின்படி, ஏற்கனவே இந்த பறவைகளுக்கு பாதுகாப்பு வழங்கப்பட்டுள்து. இந்த ஒப்பந்தத்தில் கையெழுத்திட்டதன் மூலம், இந்தியா, பறவைகள் தங்குமிடங்கள் போன்றவை குறித்த தகவல்களை அறிந்து, அவற்றை பாதுகாக்க நடவடிக்கை எடுக்கும். இந்த ஒப்பந்தத்தில் கையெழுத்திட்ட இதர நாடுகளோடு இணைந்து, எல்லை தாண்டி பறவைகளை பாதுகாப்பதற்கான நடவடிக்கைகளும் எடுக்கப்படும். பாகிஸ்தான் மற்றும் நேபாளம், இந்த ஒப்பந்தத்தில் கையெழுத்திட்ட அண்டை நாடுகளாகும். பான் ஒப்பந்தம் அல்லது பறவைகள் பாதுகாப்பு ஒப்பந்தம், ஐக்கிய நாடுகளின் சுற்றுச் சூழல் திட்டத்தின் கீழ், அறிய வகை இடம் பெயரும் பறவைகளை பாதுகாப்பதற்காக உருவாக்கப்பட்டது. 1 நவம்பர் 1983 முதல், பறவைகள் பாதுகாப்பு ஒப்பந்தத்தில் இந்தியா இணைந்துள்ளது.
இந்தியாவுக்கும் ஆஸ்திரேலியாவுக்கும் இடையில் ஜவுளி, துணிகள் மற்றும் பேஷன் துறைகளில் ஒத்துழைப்புக்கான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டம் , ஆஸ்திரேலியாவின் வெளிநாட்டு விவகாரங்கள் துறை மற்றும் இந்திய ஜவுளி அமைச்சகம் இடையே ஜவுளி, துணிகள் மற்றும் பேஷன் துறைகளில் ஒத்துழைப்புக்கான புரிந்துணர்வு ஒப்பந்தத்திற்கு (MoU) ஒப்புதல் அளித்தது. ஜவுளி மற்றும் பேஷன் துறைகள் தொடர்பான விஷயங்களில் ஒத்துழைப்பை மேம்படுத்த இந்தப் புரிந்துணர்வு ஒப்பந்தம் வகை செய்யும். இது பரஸ்பர நலன் சார்ந்ததாகவும், இரு தரப்புக்கும் பயன்தருவதாக இருக்கும். ஆஸ்திரேலிய மற்றும் இந்திய ஜவுளி மற்றும் பேஷன் துறைகளில் தொடர்பை ஏற்படுத்த பொருத்தமான நடவடிக்கைகள் இதன்மூலம் கூட்டாக அடையாளம் காணப்படும். அந்தத் துறைகளுக்கு இடையில் ஒத்துழைப்பையும் சர்வதேச கூட்டு செயல்பாடுகளையும் மேம்படுத்துதல்; இந்தத் துறைகளில் திறமைகளை ஊக்குவித்தல்; பொருளாதார வாய்ப்புகளை ஊக்குவித்து பயிற்சி, தொழில் திறன் வளர்ச்சி மற்றும் இந்தத் துறைகளில் இரு நாடுகளிலும் உருவாக்கப்படும் பொருட்களை காட்சிப்படுத்துவது ஆகியவற்றுக்கான நடவடிக்கைகளையும் பங்கேற்பாளர்கள் அடையாளம் காண்பார்கள். இருந்தபோதிலும், இரு தரப்பிலுமான அறிவுசார் சொத்துரிமைகள் பாதுகாக்கப்படும். துணை தொழில்களில் ஈடுபடும் தொழிலாளர்கள் உள்ளிட்ட நெசவாளர்கள், இந்தப் புரிந்துணர்வு ஒப்பந்தத்தின் கீழான நடவடிக்கைகளால் பயன் பெறுவார்கள். கைத்தறித் துறையின் ஒட்டுமொத்த மேம்பாட்டுக்காக, சந்தை தொடர்புகளை உருவாக்குதல், வடிவமைப்புகளில் புதிய சிந்தனைகளை ஊக்குவித்தல் மற்றும் வடிவமைப்பு திறன் மேம்பாட்டுக்கான தொழில்நுட்பங்கள், உற்பத்திப் பொருள்களின் வகைகள் மற்றும் மதிப்புகூட்டுதலை விரிவுபடுத்துதல், உள்நாட்டு மற்றும் ஏற்றுமதி சந்தைகளை நல்ல முறையில் அணுகுதல் ஆகியவற்றை நோக்கமாகக் கொண்டுள்ளது. இதன் மூலம் நெசவாளர்கள் தொடர்ச்சியாக வேலைவாய்ப்பு பெற்று தங்களின் வாழ்க்கைத் தரத்தை உயர்த்திக் கொள்வார்கள் பின்னணி கைத்தறித் துறையில் பல்வேறு புதிய சிந்தனைகளை செயல்படுத்தி, முழுமையான வளர்ச்சியை உருவாக்குவதற்கு இந்திய அரசின் ஜவுளி அமைச்சகம் பொறுப்பேற்றுள்ளது. இளைய தலைமுறையினரிடம் கைத்தறி பொருட்களை பிரபலப்படுத்துவது இந்த அமைச்சகத்தின் பெருமுயற்சியாக உள்ளது. இந்தியாவில் நெய்து தயாரிக்கப்பட்ட மற்றும் இந்திய ஜவுளிகளில் இருந்து உடைகள் தயாரிப்பதில் ஆஸ்திரேலிய வடிவமைப்பாளர்கள் ஆர்வம் காட்டுகின்றனர். ஜவுளி, கைத்தறித் துறைகளில் உள்ளவர்களுடன் ஒத்துழைப்பு, நவீன ஜவுளி மற்றும் கைத்தறி வடிவமைப்புகளை உருவாக்குதல் மற்றும் பொருட்களை உருவாக்குதல் மற்றும் இந்தியாவிலும், வெளிநாட்டுகளிலும் சந்தைப்படுத்துதலில் அவர்கள் ஆர்வம் காட்டுகின்றனர். இது தொடர்பாக இந்திய ஜவுளி அமைச்சகத்துடன் புரிந்துணர்வு ஒப்பந்தம் கையெழுத்திட (ஆஸ்திரேலிய அரசின்) வெளியுறவு விவகாரம் & வர்த்தகத் துறை இந்திய ஜவுளி அமைச்சகத்துடன் முன்மொழிவு செய்துள்ளது.
2018 இந்திய முறை மருத்துவ மசோதாவுக்கான தேசிய ஆணையத்தை அமைக்க மத்திய அமைச்சரவை ஒப்புதல்

2018 இந்திய முறை மருத்துவ தேசிய ஆணையத்தை அமைப்பதற்கான வரைவு மசோதாவுக்கு பிரதமர் திரு. நரேந்திர மோடி தலைமையில் இன்று நடைபெற்ற மத்திய அமைச்சரவைக் கூட்டத்தில் ஒப்புதல் அளிக்கப்பட்டது. இந்த மசோதா வெளிப்படைத் தன்மையை உறுதி செய்யும் வகையில், தற்போதுள்ள இந்திய மருத்துவ மத்திய கவுன்சிலுக்குப் பதிலாக புதிய அமைப்பை உருவாக்க வகை செய்கிறது. முக்கிய அம்சங்கள் இந்த வரைவு மசோதா நான்கு சுயேட்சையான வாரியங்களைக் கொண்ட தேசிய ஆணையம் அமைக்க வகை செய்கிறது. ஆயுர்வேத கல்வியை ஆயுர்வேத வாரியத்தின்கீழ் அளிக்கவும், யுனானி, சித்தா, சவாரிக்பா ஆகிய கல்வியை முறையே யுனானி, சித்தா, சவாரிக்பா வாரியங்களின்கீழ் அளிக்கவும் வகை செய்யப்பட்டுள்ளது. இரண்டு பொதுவான வாரியங்கள் அதாவது, இந்திய முறை மருத்துவ கல்வி நிறுவனங்களுக்கான மதிப்பீடு மற்றும் அனுமதி வழங்கும் வாரியம் மற்றும் இந்திய முறை மருத்துவர்கள் நன்னடத்தை மற்றும் பதிவுக்கான வாரியம் ஆகிய இரண்டு வாரியங்கள் பொதுவாக அமைக்கப்படும். இந்த முறை மருத்துவத் துறையில் பட்டம் பெறும் அனைவரும் பணியாற்றுவதற்கான உரிமைங்களைப் பெற பொது நுழைவு மற்றும் வெளியேறும் தேர்வுகள் நடத்தவும் உத்தேசிக்கப்பட்டுள்ளது. அலோபதி முறை மருத்துவத்திற்கான தேசிய மருத்துவ ஆணையம் மாதிரியில் இந்த ஆணையம் அமைக்கப்படும். உத்தேச ஆணையம் வெளிப்படைத் தன்மையையும், பொறுப்பேற்கும் தன்மையையும் உறுதி செய்து பொதுமக்களின் நலன்களை பாதுகாக்கும். விகீ/சிஜே/க
இந்தியா மற்றும் பிரேசில் இடையேயான  ஜெபு கால்நடை மரபியல் மற்றும் இனப்பெருக்க உதவி தொழில்நுட்பங்கள் துறைகளில் கூட்டுறவிற்கான புரிந்துணர்வு உடன்படிக்கைக்கு மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் கூடிய மத்திய அமைச்சரவை, இந்தியா மற்றும் பிரேசில் இடையேயான ஜெபு கால்நடை மரபியல் மற்றும் இனப்பெருக்க உதவி தொழில்நுட்பங்கள் துறைகளில் கூட்டுறவிற்கான புரிந்துணர்வு உடன்படிக்கைக்கு மத்திய அமைச்சரவை ஒப்புதல் அளித்தது. இந்த புரிந்துணர்வு உடன்படிக்கை 2016, அக்டோபரில் கையெழுத்தானது. இந்த புரிந்துணர்வு உடன்படிக்கை, இந்தியா மற்றும் பிரேசில் இடையேயான தற்போதுள்ள நட்புறவை வளர்ப்பதுடன், இருதரப்பும் பரஸ்பரம் ஏற்றுக்கொண்ட வழிமுறைககளின்படி கூட்டாக கால்நடைகளின் மரபியல் மற்றும் இனப்பெருக்கத்திற்கான உதவி தொழில்நுட்பங்களின் வளர்ச்சியை ஊக்குவிக்கும். மேற்கொள்ளப்பட வேண்டிய நடவடிக்கைகளை தீர்மானிக்கவும், செயல் திட்டத்தை உருவாக்கவும் மற்றும் அவ்வப்போது அதனை மதிப்பீடு செய்வதற்காகவும் இரு தரப்பு பிரதிநிதிகளின் சமமான எண்ணிக்கை கொண்ட செயல்பாட்டுக் குழு உருவாக்கப்படும். நிலையான பால் வளர்ச்சி மற்றும் நிறுவனத்தை வலுவாக்குவதற்கான தற்போதுள்ள அறிவுத்திறனை மேலும் அதிகரிக்கும்வண்ணம், கால்நடை மற்றும் எருமைமாடுகளின் உற்பத்தித்திறனை அதிகரிக்க கூட்டு முயற்சி மூலம் இது மேற்கொள்ளப்படும். இந்த புரிந்துணர்வு உடன்படிக்கை, அறிவியில் கூட்டுறவை ஊக்குவிக்க வழிவகுப்பதுடன், செபு கால்நடைக்கான மரபியல் தேர்வுத் திட்டத்தை (அ) செபு கால்நடைகள் மற்றும் அவற்றின் கலப்பினங்கள் மற்றும் எருமை மாடுகளில் மரபியலை செயல்படுத்துதல் (ஆ) கால்நடை மற்றும் எருமை மாடுகளில் கருத்தரிக்க உதவும் தொழில்நுட்பங்களை (ஏ.ஆர்.டி.) செயல்படுத்துதல், (இ) மரபியல் மற்றும் கருத்தரிக்க உதவும் தொழில்நுட்ப தகுதித்திறனை வளர்த்தல் (ஈ) இரு நாடுகளின் சட்டத்திட்டங்கள் மற்றும் வழிமுறைகளுக்குட்பட்டும், இந்திய அரசு(வணிக பரிமாற்றம்) விதிகள், 1961, இரண்டாவது அட்டவணையின் பிரிவு 7(டி)(1)-க்குட்பட்டு மரபியல் மற்றும் கருத்தரிக்க உதவும் தொழில்நுட்பம் தொடர்பான ஆராய்ச்சி மற்றும் வளர்ச்சியை மேற்கொள்ளவும் உதவும்.
பட்டய கணக்காளர்கள் தினத்தில் அனைத்து பட்டய கணக்காளர்களுக்கும் பிரதமர் வாழ்த்துகளை தெரிவித்துள்ளார்

பட்டய கணக்காளர்கள் தினத்தை முன்னிட்டு, அனைத்து பட்டய கணக்காளர்களுக்கும் பிரதமர் திரு.நரேந்திர மோடி தனது வாழ்த்துகளை தெரிவித்துள்ளார். பொருளாதாரத்தில் பட்டய கணக்காளர்களின் முக்கியத்துவம் குறித்து தனது கருத்தை ஒரு விடியோவாகவும் திரு.மோடி இணைத்துள்ளார். பிரதமர் ட்விட்டரில் கூறியிருப்பதாவது, “நமது பொருளாதாரத்தில் பட்டய கணக்காளர் முக்கியமான பங்காற்றுகிறார். பட்டய கணக்காளர்கள் தினத்தில் அனைத்து பட்டய கணக்காளர்களுக்கும் நல்வாழ்த்துகள். பொருளாதாரத்தில் வளர்ச்சி மற்றும் வெளிப்படைத்தன்மையை வெளிப்படுத்துவதில் அவர்கள் தொடர்ந்து கடினமாக பணியாற்ற வேண்டும்”.
பல்வேறு பண்டிகைகளை முன்னிட்டு நாட்டு மக்களுக்கு பிரதமர் வாழ்த்து

பல்வேறு பண்டிகைகளை முன்னிட்டு நாட்டு மக்களுக்கு பிரதமர் திரு. நரேந்திர மோடி வாழ்த்து தெரிவித்துள்ளார். “வரும் நாட்களில் இந்தியாவின் பல்வேறு பகுதியில் உள்ள மக்கள் பல்வேறு பண்டிகைகளை கொண்டாடவுள்ளனர். வேற்றுமையில் ஒற்றுமையை கொண்டாடுவதோடு, நல்லிணக்கம் மற்றும் சகோதரத்துவத்தையும் கொண்டாடுவீர். இந்த பண்டிகைகளை முன்னிட்டு அனைவருக்கும் வாழ்த்துக்கள். ஒவ்வொருவரின் வாழ்விலும், மகிழ்ச்சியும், வளமும் பொங்கட்டும்”. உங்கள் அனைவருக்கும் பைசாகி வாழத்துக்கள்! “பைசாகி தினத்தை மகிழ்ச்சியுடன் கொண்டாடுங்கள். இந்த நன்னாள் அனைவரது வாழ்விலும், வெற்றியை தேடி தருவதுடன், நல்ல உடல் ஆரோக்கியத்தையும் வழங்கட்டும். நாட்டிற்கு உணவு அளிக்கும் விவசாயிகளின் கடின உழைப்புக்கு மரியாதை செலுத்துவோம்” வலிமையான ஒடியா சமூகத்தினருக்கும் புத்தாண்டு நல்வாழ்த்துக்கள்! “புத்தாண்டு பிறப்போடு, புதிய எதிர்பார்ப்புகளும், புதிய நம்பிக்கைகளும் பிறக்கட்டும்! இந்த மகா விஷுப சங்கராந்தி தினத்தில் உங்களது அனைவரது விருப்பங்களும் நிறைவேறட்டும். ஒவ்வொருவரின் நலன் மற்றும் மகிழ்ச்சிக்காக பிரார்த்திக்கிறேன்”. அன்பார்ந்த தமிழக சகோதரிகளே, சகோதரர்களே, வருங்காலம் மிகச்சிறப்பானதாக அமைய பிரார்த்திக்கிறேன். “எனது அருமை சகோதரிகளுக்கும், சகோதரர்களுக்கும் புத்தாண்டு வாழ்த்துக்கள். வரும் ஆண்டு முழுவதும் உங்களது எண்ணங்கள் நிறைவேறும் ஆண்டாக அமையட்டும். நீங்கள் அனைவரும் மகிழ்ச்சியாகவும், வளமுடனும் இருக்க வாழ்த்துகிறேன்” என்று பிரதமர் தமது டிவிட்டர் பதிவுகளில் தெரிவித்துள்ளார்.